Gods Tower

**Gods Tower** — беларускі ангельскамоўны мэтал-гурт з Гомля, заснаваны ў 1989 годзе.

## Гісторыя

### Пачатак творчасьці
Гурт быў заснаваны ў 1989 годзе гітарыстам Аляксандрам Уракавым і вакалістам Лэсьлі Найфам (Уладзіслаў Наважылаў). Да 1992 году гурт працаваў над сваім стылем і часта мяняў удзельнікаў і назву. Летам 1992 году канчаткова зацьвердзіўся склад гурту: Аляксандар Уракаў (гітара), Лэсьлі Найф (сьпеў), Юры Сіўцоў (бас-гітара), Уладзіслаў Сальцэвіч (бубны). Гурт насіў назву Chemical Warfare і граў у стылі дэз/трэш-мэтал. У жніўні быў запісаны дэбютны дэма-альбом *[[Demolition Tape]]*.

### Gods Tower
У канцы 1992 году гурт мяняе назву на «Gods Tower» і мяняе стыль творчасьці на пэган готык дум мэтал. Летам 1993 году гурт выдае другі дэма-альбом *[[The Eerie]]*. Дзякуючы гэтаму альбому, гурт падпісвае кантракт з маскоўскім выдавецтвам Final Holocaust Records на запіс двух альбомаў і самотніка. У верасьні на студыі TEF studio гурт запісвае дзьве песьні для самотніка *Beyond Praying*, але з-за краху студыі ён так і не зьявіўся.

У 1994 годзе ў гурце зьяўляецца другі гітарыст Аляксандар Эрыстаў. Летам гурт запісвае кліп на песьню «Beyond Praying». А ўвосень гурт выдае дэма *[[Canticles]]*. Пасьля гэтага гурт упершыню выступае па-за мяжой. Gods Tower выступае ў Чэхіі разам з гуртамі Purgatory, Desultory, Samael і Cannibal Corpse.

У траўні 1995 году ў гурце зьяўляецца клявішнік Дзьмітры Аўчыньнікаў, а летам з гурту быў зволены Аляксандар Эрыстаў. У верасьні была зроблена прома-касэта *[[The Turns]]*. Пазьней, Gods Tower падпісвае кантракт зь фірмай MetalAgen Records на запіс трох альбомаў. Летам 1996 году гурт удзельнічае ў фэстывалі ля Нямецкага гораду Хайдэнбург разам з такімі гуртамі, як In Flames, Primordial, Behemoth, Crystal Age і інш.

У 1995 годзе гурт запісвае альбом *[[The Turns]]*. У траўні-чэрвені 1996 году Gods Tower перазапісвае гэты альбом на маскоўскай студыі Aria, а праз год перазапісвае там-жа і альбом *[[The Eerie]]* .

У канцы 1997 году Gods Tower выдае відэа-касэту *[[Twilight Lives 94-97]]*, на якую ўвайшлі аматарскія запісы з канцэртаў, запісы беларускага тэлебачаньня, а таксама кліп «Beyond Praying».

У пачатку 1998 на студыі MetalAgen былі выдадзены кампакт-дыскі і касэты з альбомамі *[[The Turns]]* і *[[The Eerie]]*. Таксама, былі запісаны кліпы на песьні «The Eerie» і «An Eye For An Eye». Пазьней, на працягу двух гадоў гурт выступаў з канцэртамі па ўсім СНД разам з такімі гуртамі, як Paradise Lost, Forgive-Me-Not, Vicious Crusade, N.R.M., Evthanazia і інш. Па апытваньням чытачоў журнала Легіён, Gods Tower быў прызнаны лепшым беларускім мэтал-гуртом. У канцы 1999 году на нямецкай студыі Sturmesflugel была выдадзена складанка лепшых песень Gods Tower. У жніўні 2000 году гурт удзельнічаў у вялікім эўрапейскім фэстывалі Pepsi Sziget у Будапэшце.

### Распад гурту
Пасьля вяртаньня з Вугоршчыны, па асабістых прычынах гурт пакідаюць Дзьмітры Аўчыньнікаў і Юры Сіўцоў. Замест іх у гурт прыходзяць Валеры Навасельцаў і Сяргей Сяргейчыкаў. Гурт прымае ўдзел у канцэртах у Рызе і Вільні, а пасьля выступае з канцэртамі па СНД. У гэты час гурт запісвае некалькі новых песень, якія ўваходзяць на міні-альбом *[[Abandon All Hope]]*.

16 ліпеня 2002 году Gods Tower распадаецца з-за алькагалізму Аляксандра Уракава, гітарыста і кампазытара гурту. 14 сьнежня 2003 году Аляксандар Уракаў памірае.

### Экс-Gods Tower
Пасьля распаду гурту, некаторыя яго ўдзельнікі заснавалі свае праекты, ці перайшлі ў іншыя гурты. Дзьмітры Аўчыньнікаў і Юры Сіўцоў пачалі граць у гурце Rasta. Лэсьлі Найф заснаваў праект The Regent, якім быў выдадзены толькі адзін дэма-альбом *This*. Пазьней, ён выступаў вакалістам ў гуртах Dragonflame, Stormhold і Chemical Warfare. Уладзіслаў Сальцэвіч перайшоў у гурт Misanthrope Count Mercyful.

### Аднаўленьне
У траўні 2010 году гурт абвясьціў пра сваё аднаўленьне ў «залатым складзе». У гурт вярнуліся ўсе былыя ўдзельнікі, а новым удзельнікам стаў сябра і вучань Аляксандра Ўракава Зьміцер Лазарэнка. Пасьля пачатку рэпэтыцыяў гурт запісаў відэазварот да прыхільнікаў і абвясьціў пра свой першы канцэрт у адноўленым складзе, заплянаваны на 1 ліпеня 2010 году ў Гомелі.

## Удзельнікі
* Лэсьлі Найф (Уладзіслаў Наважылаў) — сьпеў
* Зьміцер Лазарэнка — гітара (2010-сёньня)
* Юры Сіўцоў — бас-гітара, бэк-вакал (да 2000,2010-сёньня)
* Дзьмітры Аўчыньнікаў — клявішныя (1995-2000,2010-сёньня)
* Уладзіслаў Сальцэвіч — бубны

### Былыя ўдзельнікі
* Аляксандар Уракаў — гітара (да 2001) †
* Аляксандар Эрыстаў — гітара (1994—1995) †
* Валеры Навасельцаў — бас-гітара (2000—2001)
* Сяргей Сяргейчыкаў — клявішныя (2000—2001)
* Ірына Лазоўская — клявішныя (да 1993, 2002)

## Дыскаграфія

### Альбомы
* *[[The Eerie]]*. Песьні да альбома запісаныя ў 1992 і 1993 гадох. У траўні-чэрвені 1997 году альбом быў перазапісаны й зьмікшаваны на Aria Records і выдадзены MetalAgen Records. У 2001 годзе альбом быў перавыдадзены кампаніяй Eternal Art (EA-07-01) па ліцэнзіі MetalAgen Records, а ў 2007 годзе — кампаніяй Soyuz Music.
* *[[The Turns]]*. Першапачаткова альбом быў запісаны ў 1995 годзе. У траўні-чэрвені 1996 году альбом быў перазапісаны й зьмікшаваны на Aria Records і выдадзены MetalAgen Records. У 2001 годзе альбом быў перавыдадзены кампаніяй Eternal Art (EA-08-01) па ліцэнзіі MetalAgen Records, а ў 2007 годзе — кампаніяй Soyuz Music.
* *[[Abandon All Hope]]* (2001)
* *[[Steel Says Last]]* (2011)

### Складанкі
* *[[Immortal Dancing Hits - Golden Ballads vol.1]]* (1996) — «Misterious»
* *[[Music Pause - Golden Ballads vol.2]]* (1997) — «Twilight Sun»
* *[[Tops Of The Devil - Golden Ballads vol.3]]* (1997) — «The Eerie»
* *[[Ebony Birds]]* (1999)
* *[[A Tribute to Ария]]* (2001) — «Power And Reason»
* *[[Hard Life Heavy Music]]* (2001) — «Ухвала сонца» («Praise Of Sun»)
* *[[The Anthology]]* (2004)
* *[[The Greatest Arrows]]* (2005)

### Кліпы
* «When Life Ends» (1994)
* «Beyond Praying» (1994)
* «The Eerie» (1998)
* «An Eye For An Eye» (1998)
* «Civilization» (2001)
* «Rising Arrows» (2011)

### Іншае
* *[[Demolition Tape]]* (дэма) (1992)
* *[[The Eerie]]* (дэма) (1993)
* *[[Canticles]]* (дэма) (1994)
* *[[The Turns]]* (прома) (1995)
* *[[Twilight Lives 94-97]]* (відэа) (1997)
* *[[Варта Вежы Багоў]]* (трыб’ют) (2005)

## Літаратура
* 
## Крыніцы

## Вонкавыя спасылкі
* Афіцыйная старонка гурту
* Музыкі трыб'юту «Варта Вежы Багоў» пра Gods Tower 
* Gods Tower у «Залі славы беларускага року» // «Тузін гітоў»


Катэгорыя:Беларускія гэві-мэтал-гурты
Катэгорыя:Музычныя гурты, якія зьявіліся ў 1989 годзе
Катэгорыя:Беларускія фольк-мэтал-гурты
Катэгорыя:Беларускія дум-мэтал-гурты